ফের এয়ার ইন্ডিয়ার বিমানে যান্ত্রিক ত্রুটি!

ওয়েব ডেস্ক : ফের এয়ার ইন্ডিয়ার (Air India) বিমানে যান্ত্রিক ত্রুটি। যার কারণে সময়ের মধ্যে মুম্বই (Mumbai) থেকে লন্ডনের (London) উদ্দেশে পাড়ি দিতে পারল না এয়ার ইন্ডিয়ার এআই১২৯ বিমান। পরে অবশ্য সমস্যা দুর করা হলেও, নির্দিষ্ট সময়ের থেকে সাড়ে ছ’ঘন্টা দেরিতে এই বিমান রওনা হয় বলে খবর।

জানা যাচ্ছে, শনিবার সকাল ৬টায় মুম্বই বিমান বন্দর থেকে লন্ডনের উদ্দেশে রওনা হওয়ার কথা ছিল এয়ার ইন্ডিয়ার (Air India) বিমানটির। তবে আকাশে ওড়ার আগেই বিমানে যান্ত্রিক ত্রুটি দেখা দেয়। সেই কারণে সকাল ৬টার জায়গায় দুপুর ১টায় লন্ডনের উদ্দেশে রওনা দেয় বিমানটি। তবে বিমানটিতে কী সমস্যা ছিল, সে বিষয়ে কিছু জানা যায়নি।

আরও খবর : ব্যাঙ্কিং সিস্টেমে পরিবর্তন, উঠে যাবে অ্যাকুইজিশন ফিন্যান্সের বিধিনিষেধ : RBI

সূত্রের খবর, এদিন ভোর বেলায় বিমানে উঠে পড়েছিলেন সব যাত্রী। এর পর এক থেকে দেড় ঘন্টা বিমানেই অপেক্ষা করতে হয় যাত্রীদের। তার পরে বিমান সংস্থার তরফে যান্ত্রিক ত্রুটির কথা জানানো হয় যাত্রীদের। এর পরেই যাত্রীদের নামানো হয় বিমান থেকে। ফলে ত্রুটি সারিয়ে বিমান ছাড়তে ছাড়তে দুপুর হয়ে যায়।

অন্যদিকে, প্রযুক্তিগত সমস্যার কারণে প্রায় ৩৬ ঘন্টা বিমান পরিষেবা বন্ধ ছিল রাজধানী দিল্লি বিমানবন্দরে। শনিবার বিমানবন্দরের তরফে বিবৃতি দিয়ে জানানো হয়, বর্তমানে সমস্যা কিছুটা কাটলেও তা পুরোপুরি মেটেনি। বিমান কর্তৃপক্ষের তরফে জানানো হয়েছে, অটোমেটিক মেসেজ সুইচিং সিস্টেমে সমস্যার কারণেই এই সমস্যা তৈরি করা হয়। তার মাঝেই এয়ার ইন্ডিয়ার বিমানে যান্ত্রিক ত্রুটির কথা সামনে এল।